Μελέτη του Contrast Sensitivity (ευαισθησία αντιθέσεων) και Aberration (εκτροπών κερατοειδούς) σε σχέση με τις μεταβολές του πάχους του επιθηλίου Corneal Apex και στο Pupil Center μετά από PRK και Lasik
Authors: Γιαλελής Θεμιστοκλής 
Published: November 2021

Η διαθλαστική χειρουργική με χρήση των τεχνικών LASIK και PRK είναι ένα ταχύτατα αναπτυσσόμενο πεδίο της οφθαλμολογίας. Η αποτελεσματικότητα των επεμβάσεων και η προβλεψιμότητα του διαθλαστικού αποτελέσματος, σχετίζεται στενά με τον ακριβή έλεγχο της επουλωτικής αντίδρασης του κερατοειδή μετά το εισαγόμενο χειρουργικό τραύμα και ειδικά του επιθηλίου. Σκοπός: Ο σκοπός της εργασίας είναι η μελέτη των επιπτώσεων της διαθλαστικής χειρουργικής στην ευαισθησία αντίθεσης (C. S) του οφθαλμού λαμβάνοντας υπ όψη τη μεταβολή των εκτροπών σε συνάρτηση με την μεταβολή του πάχους του επιθηλίου στην κορυφή του κερατοειδούς (ET peak) και στο κέντρο της κόρης (ET center) που θα προκύψει μετά από διαθλαστικές επεμβάσεις (LASIK και PRK). Μελετώνται και συγκρίνονται οι μέθοδοι διόρθωσης οπτικής οξύτητας PRK και LASIK. Μεθοδολογία: Πενήντα εννέα ασθενείς (118 οφθαλμοί) με μέση ηλικία 31,39 +/- 6,95 (εύρος από 23 έως 50 έτη), 26 άνδρες και 33 γυναίκες συμπεριλήφθηκαν στη μελέτη. Είκοσι εννέα ασθενείς (29) υποβλήθηκαν σε επέμβαση LASIK και τριάντα ασθενείς (30) υποβλήθηκαν σε επέμβαση PRK. Όλοι οι ασθενείς εξετάστηκαν το χρονικό διάστημα από το Νοέμβριο του 2016 ως τον Ιούλιο του 2019. Η έρευνα είναι σύμφωνα με τη διακήρυξη του Ελσίνκι. Όλοι οι ασθενείς είχαν σταθερή διάθλαση για τουλάχιστον 2 χρόνια. Ασθενείς που ήταν σε κατάσταση εγκυμοσύνης ή είχαν συστηματική νόσο ή ιστορικό προηγούμενης οφθαλμικής νόσου ή χειρουργικής επέμβασης εξαιρέθηκαν από τη μελέτη. Η παρακολούθηση του κάθε περιστατικού έγινε για ένα χρόνο και με επανεξέταση του στην εβδομάδα, μήνα, τρίμηνο, εξάμηνο και χρόνο. Στη συγκεκριμένη έρευνα όλοι οι συμμετέχοντες υποβλήθηκαν σε προεγχειρητικό έλεγχο ο οποίος περιλάμβανε εξέταση του κάθε ενός οφθαλμού με τη συσκευή Pentacam HR προκειμένου να ληφθούν πληροφορίες τόσο από τον χάρτη “four maps refractive” όσο και από τον χάρτη των πολυωνύμων Zernike σχετικά με τις εκτροπές. Χρησιμοποιώντας την εφαρμογή Fract σε ηλεκτρονικό υπολογιστή ελήφθησαν μετρήσεις, εξετάζοντας κάθε ένα οφθαλμό ξεχωριστά, αλλά και διόφθαλμα - οπτικής οξύτητας (CDVA) αλλά και CS. Ακολούθως οι ασθενείς εξετάστηκαν ως προς το πάχος του επιθηλίου ET peak και στο ET center με το Oct Agiovue Avanti με φακό προσθίου ημιμορίου. Η εξέταση περιλάμβανε τον κάθε οφθαλμό ξεχωριστά. Οι ίδιες εξετάσεις επαναλήφθηκαν και στους μετεγχειρητικούς ελέγχους ώστε να προσδιοριστούν οι μεταβολές που πιθανόν προκάλεσε η επούλωση του επιθηλίου στην CDVA αλλά και στο CS. Όλες οι μεταβλητές εξετάστηκαν κατά την στατιστική ανάλυση με τη δοκιμασία Kolmogorov για κανονικότητα και έδειξαν ότι δεν ακολουθούν κανονική κατανομή. Χρησιμοποιήθηκε για την στατιστική ανάλυση το ειδικό στατιστικό λογισμικό SPSS v.26, και έγινε στατιστική ανάλυση spearman όπου μεταξύ των μεταβλητών διαπιστώθηκε σημαντική στατιστική διαφορά. Αποτελέσματα:Τόσο στο ET peak όσο και στο ET center τα αποτελέσματα μοιάζουν πολύ ως προς τη μεταβολή του E.T. Βρέθηκαν στατιστικά σημαντικές διαφορές μεταξύ των προεγχειρητικών και μετεγχειρητικών τιμών σε C.S, E.T και στις εκτροπές ανώτερης τάξης (HOAs) και στις δύο μεθόδους διαθλαστικής χειρουργικής. Στην ομάδα PRK, η μέση αύξηση του E.T peak ήταν 6,62 ± 1,31 microns και του E.T center : 6.39±1.32 microns και φάνηκαν να σχετίζεται με αλλαγή στο C.S και με αλλαγές στις εκτροπές, LOAs (Ζ00, Ζ02, Ζ11) και HOAs (Ζ31 και Ζ42). Ωστόσο, η αλλαγή στο επιθήλιο δεν φάνηκε να επηρεάζει το CDVA. Στην ομάδα LASIK, η μέση αύξηση του E.T peak ήταν 6,55±1,26 microns και του E.T center ήταν 6,03±1,22 microns αλλά δεν βρέθηκε καμία συσχέτιση με τη μείωση του C.S, τις αλλαγές στα HOAs και CDVA. Ωστόσο, υπήρξε συσχέτιση με την αύξηση του ET και των LOAs (Ζ00, Ζ02, Ζ11). Συμπεράσματα : Οι τεχνικές PRK και LASIK βρέθηκαν να έχουν παρόμοια μετεγχειρητική αύξηση E.T. Τόσο στο E.T peak όσο και στο E.T center στην PRK οι αλλαγές φάνηκε να συσχετίζονται ισχυρά με το C.S σε αντίθεση με το LASIK. Επίσης η διαφορά στην μεταβολή του C.S και των εκτροπών εκτός της μεταβολής του ET peak και ET center μεταξύ των δυο τεχνικών μπορεί να σχετίζεται με την αλλαγή στο σχήμα του κερατοειδούς, τη μετατροπή της εμβιομηχανικής, την επούλωση του κρημνού του κερατοειδούς αλλά και την ανακατασκευή του επιθηλίου και του στρώματος του κερατοειδούς. Τέλος οι αλλαγές του ET peak και οι αλλαγές στο ET center επηρέασαν τις εκτροπές και στις δύο τεχνικές, αλλά όχι με τον ίδιο τρόπο.